Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2023/C 40/06)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelse af denne meddelelse.

ANSØGNING OM ÆNDRING AF PRODUKTSPECIFIKATIONEN

»Extremadura«

PGI-ES-A1300-AM02

Ansøgningsdato: 14.7.2015

1. Regler, der finder anvendelse på ændringen

Artikel 105 i forordning (EU) nr. 1308/2013 — Væsentlig ændring

2. Beskrivelse af og begrundelse for ændringen

1. Indførelse af nye kategorier af vinavlsprodukter, nemlig perlevin og perlevin tilsat kulsyre

Punkt 2, litra a) og b), i produktspecifikationen og punkt 1.3 og 1.4 i enhedsdokumentet ændres, så de kommer til at omfatte nye vinkategorier, nemlig perlevin og perlevin tilsat kulsyre.

Med ændringerne af Kommissionens forordning (EF) nr. 753/2002 af 29. april 2002 om fastsættelse af regler for beskrivelse, betegnelse, præsentation og beskyttelse af visse vinprodukter, der er omfattet af den fælles markedsordning for vin (Rådets forordning (EF) nr. 1493/1999 af 17. maj 1999) (2), blev anvendelsen af den traditionelle benævnelse »Vino de la Tierra« udvidet, så den kom til at omfatte andre vinkategorier, i vores tilfælde »Vino de la Tierra de Extremadura« og nærmere bestemt perlevin og perlevin tilsat kulsyre.

Den særlige kvalitetsbetegnelse »Extremadura« skal anvendes i markedsføringen af disse produkter, så producenterne kan få adgang til nye markedssegmenter.

2. Indførelse af en ny kategori af vinavlsprodukter, nemlig mousserende kvalitetsvin

Punkt 2, litra a) og b), i produktspecifikationen og punkt 1.3, 1.4 og 1.8 i enhedsdokumentet ændres, så de kommer til at omfatte en ny vinkategori, nemlig mousserende kvalitetsvin.

Der er traditionelt blevet fremstillet mousserende kvalitetsvine med et godt omdømme i denne region i mere end tre årtier. Dette berører et meget lille område, der er omfattet af den beskyttede oprindelsesbetegnelse CAVA.

Derfor har producenterne i Extremadura behov for et særligt kvalitetsmærke, der støttes af EU, for at øge synligheden af denne kategori af vine, som allerede er velkendt i hele Extremadura-regionen.

3. Oplysningerne om den kompetente myndighed er blevet opdateret

Dette skyldes ændringer af den organisatoriske struktur i regeringen i den selvstyrende region Extremadura.

Dette berører punkt 9, litra a), i produktspecifikationen. Det berører ikke enhedsdokumentet.

4. Der er blevet tilføjet en vinfremstillingsmetode

Denne ændring vedrører punkt 3 (Særlige ønologiske fremgangsmåder) i produktspecifikationen og punkt 1.5.1 i enhedsdokumentet.

Ekstraktionsudbyttet af druemost begrænses til 75 liter vin pr. 100 kg druer.

Denne praksis har direkte indflydelse på kvaliteten af de forskellige vinkategorier, der er omfattet af denne beskyttede geografiske betegnelse.

5. Det maksimale udbytte af vinstokke med gobeletbeskæring bringes i overensstemmelse med det maksimale udbytte for vinstokke i espalier

Denne ændring vedrører punkt 5 (Maksimalt udbytte) i produktspecifikationen og punkt 1.5.2 i enhedsdokumentet.

Sektoren har anmodet om denne ændring på grund af de forbedrede dyrkningsmetoder, som giver mulighed for højere udbytter af vinstokke med gobeletbeskæring.

6. Opdatering af sorter

Denne ændring vedrører punkt 6 (Druesorter) i produktspecifikationen og punkt 1.7 i enhedsdokumentet.

Sektoren har anmodet om, at alle de sorter, der er godkendt i henhold til reglerne om vinproduktionskapacitet, medtages for at bringe dette afsnit i produktspecifikationen i overensstemmelse med den faktiske produktionskapacitet i »Extremadura«-regionen.

ENHEDSDOKUMENT

1. Produktets betegnelse

Extremadura

2. Type geografisk betegnelse

BGB — Beskyttet geografisk betegnelse

3. Kategorier af vinavlsprodukter

1. Vin

5. Mousserende kvalitetsvin

8. Perlevin

9. Perlevin tilsat kulsyre

4. Beskrivelse af vinen/vinene

1. Hvidvin og rosévin

HVIDVIN:

Udseende: Ren og lys, gul farve med nuancer fra grøn til voksagtig eller lys strågul.

Aroma: Ligefremme, frugtagtige og/eller blomsteragtige aromaer og/eller plantearomaer, der minder om den eller de druesorter, som vinen er fremstillet af.

Smag: Afbalanceret i munden med friske frugtagtige og/eller blomsteragtige aromaer og/eller plantearomaer.

HVIDVIN LAGRET PÅ TRÆFADE:

Udseende: Ren og lys, lysegul til gylden farve.

Aroma: Ristede aromaer og strejf af vanilje fra egetræsfadet.

Smag: Strejf af aromaer fra egetræsfadet, syreindhold kombineret med de ristede noter fra træet.

ROSÉVIN:

Udseende: Ren og lys, lyserød med purpurrøde til orange nuancer.

Aroma: Ligefremme aromaer med røde frugter og blomsternoter.

Smag: Afbalanceret i munden med friske aromaer og strejf af røde frugter.

— For så vidt angår eventuelle grænser, der ikke er omfattet, finder den gældende lovgivning anvendelse.

— For så vidt angår søde og halvsøde hvidvine og rosévine med et alkoholindhold på over 13 % vol., som har gennemgået en eller anden form for lagringsproces, er maksimumsgrænsen 1 g/l (16,7 meq/l).

— Det maksimale svovldioxidindhold må højst være 240 mg/l, hvis restsukkerindholdet er > 5 g/l. Generelle analytiske kendetegn Maksimalt totalt alkoholindhold (i % vol.) 15 Minimalt virkeligt alkoholindhold (i % vol.) 9 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l) 180

2. Rødvine og rødvine lagret på træfade

RØDVIN:

Udseende: Ren og lys med purpurrøde nuancer.

Aroma: Ligefremme, frugtagtige og/eller blomsteragtige aromaer, der minder om den eller de druesorter, som vinen er fremstillet af.

Smag: Afbalanceret i munden med friske frugtagtige og/eller blomsteragtige aromaer.

RØDVIN LAGRET PÅ TRÆFADE:

Udseende: Ren og lys med purpurrøde til terrakotta nuancer.

Aroma: Ligefremme aromaer med strejf af frugt med ristede trænoter, der minder om den eller de druesorter, som vinen er fremstillet af.

Smag: Friske aromaer med strejf af frugt, træ og ristede noter.

— For så vidt angår eventuelle grænser, der ikke er omfattet, finder den gældende lovgivning anvendelse.

— For så vidt angår vine med et alkoholindhold på over 13 % vol., der har gennemgået en eller anden form for lagringsproces, er maksimumsgrænsen 1 g/l (16,7 meq/l).

— For så vidt angår vine, der har gennemgået en lagringsperiode på mere end to år, er maksimumsgrænsen for indholdet af flygtige syrer 1,2 g/l (20 meq/l).

— Det maksimale svovldioxidindhold må højst være 190 mg/l, hvis restsukkerindholdet er > 5 g/l. Generelle analytiske kendetegn Maksimalt totalt alkoholindhold (i % vol.) 16 Minimalt virkeligt alkoholindhold (i % vol.) 11 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l): 150

3. Hvid og rosé perlevin samt hvid og rosé perlevin tilsat kulsyre

HVIDVIN:

Udseende: Ren og lys, gul farve med nuancer fra gul til gylden. Når flasken åbnes, dannes der bobler uden synligt skum.

Aroma: Ligefremme, frugtagtige og/eller blomsteragtige aromaer og/eller plantearomaer, der minder om den eller de druesorter, som vinen er fremstillet af.

Smag: Ligefremme, frugtagtige og/eller blomsteragtige aromaer og/eller plantearomaer med et afbalanceret syreindhold og kendetegn, der i væsentlig grad forstærkes af kuldioxid fra gæring, eller som er tilsat.

Maksimalt CO2-overtryk ved 20 °C mellem 1 og 2,5 bar.

ROSÉVIN:

Udseende: Ren og lys, lyserød med purpurrøde til orange nuancer. Når flasken perlevin åbnes, dannes der bobler uden at frembringe noget synligt skum.

Aroma: Ligefremme aromaer med røde frugter og/eller blomsternoter.

Smag: Afbalanceret i munden, friske aromaer af røde frugter, der forstærkes af CO2-indholdet.

Maksimalt CO2-overtryk ved 20 °C mellem 1 og 2,5 bar.

— For så vidt angår eventuelle grænser, der ikke er omfattet, finder den gældende lovgivning anvendelse.

— For så vidt angår søde og halvsøde hvidvine og rosévine med et alkoholindhold på over 13 % vol., som har gennemgået en eller anden form for lagringsproces, er maksimumsgrænsen 1 g/l (16,7 meq/l).

— Det maksimale svovldioxidindhold må højst være 235 mg/l, hvis restsukkerindholdet er > 5 g/l. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 7 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l) 200

4. Rød perlevin

Udseende: Ren og lys med purpurrøde nuancer. Når flasken med perlevin åbnes, dannes der bobler uden synligt skum.

Aroma: Ligefremme, frugtagtige og/eller blomsteragtige aromaer, der minder om den eller de druesorter, som vinen er fremstillet af.

Smag: Afbalanceret i munden med friske frugtagtige og/eller blomsteragtige aromaer og kendetegn, der i væsentlig grad forstærkes af CO2 fra gæring, eller som er tilsat.

— For så vidt angår eventuelle grænser, der ikke er omfattet, finder den gældende lovgivning anvendelse.

— For så vidt angår vine med et alkoholindhold på over 13 % vol., der har gennemgået en eller anden form for lagringsproces, er maksimumsgrænsen 1 g/l (16,7 meq/l).

— Det maksimale svovldioxidindhold må højst være 200 mg/l, hvis restsukkerindholdet er > 5 g/l. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 7 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l) 150

5. Mousserende kvalitetsvin (hvidvin og rosévin):

HVIDVIN

Udseende: Ren og lys, gul farve med nuancer fra grøn til voksagtig eller strågul.

Duft: Ligefremme, frugtagtige og/eller blomsteragtige aromaer og/eller plantearomaer, der minder om den eller de druesorter, som vinen er fremstillet af.

Smag: Afbalanceret i munden med friske frugtagtige og/eller blomsteragtige aromaer og/eller plantearomaer.

ROSÉVIN:

Udseende: Ren og lys, lyserød med purpurrøde til orange nuancer.

Duft: Ligefremme aromaer med røde frugter og blomsternoter.

Smag: Afbalanceret i munden med aromaer af friske røde frugter.

På grund af den meget vellykkede tilsætning af kuldioxid fremviser begge typer vin en række meget subtile og yderst komplekse aromaer på grund af aromastofferne i cuvéen og selvopløsningen af gær.

— Overtryk ved 20 °C > 3,5 bar.

— For så vidt angår eventuelle grænser, der ikke er omfattet, finder EU-lovgivning anvendelse.

— For så vidt angår vine med et alkoholindhold på over 13 % vol., der har gennemgået en eller anden form for lagringsproces, er maksimumsgrænsen 1 g/l (16,7 meq/l).

— For så vidt angår vine, der har gennemgået en lagringsperiode på mere end to år, er maksimumsgrænsen for indholdet af flygtige syrer 1,2 g/l (20 meq/l).

— Svovldioxidindholdet må højst være 235 mg/l, hvis restsukkerindholdet er > 5 g/l. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 4 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l) 185

5. Vinfremstillingsmetoder

a. Væsentlige ønologiske fremgangsmåder

Særlig ønologisk fremgangsmåde

Der anvendes et passende tryk til at udtrække mosten eller vinen, så der højst opnås 75 liter vin af hver 100 kg høstede druer. Der kan tilsættes kuldioxid til perlevin tilsat kulsyre, hvis den er fremstillet naturligt ved gæring.

b. Maksimale udbytter

Uanset hvilket beskæringssystem der anvendes (gobeletbeskæring eller espalier)

16 000 kg druer pr. hektar

120 hl pr. hektar

6. Afgrænset geografisk område

Produktions- og forarbejdningsområdet for de vine, der er omfattet af den beskyttede geografiske betegnelse, består af arealer beliggende i alle kommuner i provinserne Badajoz og Cáceres.

7. Primær(e) druesort(er)

ALARIJE — SUBIRANT PARENT

BEBA — EVA

BOBAL

BORBA

CABERNET SAUVIGNON

CAYETANA BLANCA

CHARDONNAY

DOÑA BLANCA — CIGÜENTE

GARNACHA TINTA

GARNACHA TINTORERA

GEWÜRZTRAMINER

GRACIANO

JAÉN TINTO

MACABEO — VIURA

MALVAR

MAZUELA

MERLOT

MONASTRELL

MONTÚA — CHELVA

MORISCA

MOSCATEL DE ALEJANDRÍA

MOSCATEL DE GRANO MENUDO

PARDINA — JAÉN BLANCO

PARELLADA

PEDRO XIMÉNEZ

PERRUNO

PETIT VERDOT

PINOT NOIR

RIESLING

SAUVIGNON BLANC

SYRAH

TEMPRANILLO — CENCIBEL

TINTO DE LA PÁMPANA BLANCA

TORRONTÉS

VERDEJO

VIOGNIER

XARELLO

8. Tilknytning til det geografiske område

1. Tilknytningen er baseret på områdets omdømme, der i årenes løb har ført til tildeling af mange priser på nationalt og internationalt plan.

NATURBESTEMTE OG MENNESKELIGE FAKTORER

Naturbestemte faktorer

Det fremherskende klima i Extremadura er middelhavsklima, der er præget af advektion af havluftmasser fra Atlanterhavet. Der er over 2 600-3 000 solskinstimer om året, hvilket er nogle af de højeste tal, der er registreret i landet ifølge det spanske meteorologiske kontor (AEMET).

Nedbørsmængden er ringe, idet der registreres 3-4 måneders tørke i hele regionen. Gennemsnitstemperaturen er 16-17 °C.

Vintrene er milde takket være påvirkningen fra havet ud for den portugisiske Atlanterhavskyst, som ikke hindres af mellemliggende naturlige barrierer. Højtrykket fra Azorerne holder regnen væk om sommeren, hvilket fører til meget varme somre med daglige maksimumstemperaturer på over 40 °C.

Menneskelige faktorer

Vindyrkning og vinfremstilling er af afgørende betydning for Extremadura-regionen, hvilket bekræftes af talrige vidnesbyrd i løbet af dens historie:

Karl I af Spanien og Karl V af Tyskland betegnede vinen fra Extremadura som den bedste i verden.

Miguel de Cervantes nævnte det i sine »Novelas Ejemplares« (Eksemplariske noveller).

Det var den første vin, der blev kendt i Den Nye Verden, da Hernán Cortés og en gruppe erobrere fra Extremadura bragte vin fra Extremadura med som gave til gengæld for guld. Han besluttede også at pode vinstokke fra Extremadura på amerikanske grundstammer.

Historiske dokumenter fra Saint Jerome-ordenen, der blev grundlagt i Guadalupe-klosteret (1 520), omfatter fortegnelser med udførlige beskrivelser af de vine, der blev fremstillet dér. De spredte denne knowhow i hele Extremadura og videregav viden om vin til befolkningen i regionen.

Da Spanien tiltrådte EØF i 1986, tilpassede det sin lovgivning til EØF-lovgivningen og fastlagde regler for »Vino de la Tierra«. Vine, der er fremstillet i Extremadura, og som er forsynet med denne benævnelse, begyndte at gøre deres indtog på markedet.

I 1999 godkendte regeringen i den selvstyrende region Extremadura bekendtgørelsen om benævnelsen »Vino de la Tierra de Extremadura« for vine, der udelukkende er fremstillet af druer, som er produceret i dette geografiske område. Formålet med dette initiativ var at give producenter i hele den selvstyrende region mulighed for at drage nytte af kvalitetscertificeringen af deres vine og gøre det lettere for forbrugerne at skelne dem fra andre.

Med støtte fra de offentlige institutioner har sektoren siden da foretaget store investeringer i ny teknologi, hvilket har forbedret den måde, hvorpå vinstokkene dyrkes og udvælges, og forbedret de ønologiske teknikker, der anvendes på vingårdene. Resultatet er, at selv om vinene har bevaret deres særlige kendetegn, er de nu af højere kvalitet og fortjener større anerkendelse.

KVALITET OG OMDØMME

Klimaet og de naturlige forhold i dette produktionsområde udgør et økosystem, der gør disse vine meget fyldige i munden med en struktureret og kraftfuld smag og intense aromaer og den rette syrebalance. De er friske og opfylder kvalitetsstandarderne på de mest krævende markeder.

»Vinos de la Tierra de Extremadura« er nu anerkendt i hele verden. De sælges på alle kontinenter og har et stærkt fodfæste i lande som Brasilien og USA (Nord-, Syd- og Mellemamerika) og Kina og Japan (Asien). De nyder også et fremragende omdømme i europæiske lande som Belgien, Tyskland og Schweiz.

Dette ses af de mange priser og udmærkelser, de har vundet både i Spanien og i udlandet. Følgende priser (blandt mange andre) bør især fremhæves som bevis for dette omdømme:

Guldmedaljer på internationale konkurrencer i Spanien, Europa og tredjelande:

— Concours Mondial de Bruxelles. (Belgien), i 2008.

— Bacchus Gold, 2014.

— Challenge International du Vin Bordeaux (Frankrig) i 2003.

— GOLD Challenge International du Vin Bordeaux (Frankrig) i 2003, i 2019 for hvidvine og i 2021 for mousserende kvalitetsvine og rødvine.

— Wine Masters Challenge (Portugal) i 2003 og 2005.

— Sélections Mondiales des Vins (Montreal) i 2004.

— Tempranillos del Mundo (Köln, Tyskland) i 2006.

— Challenge to the best Spanish wines for USA, Miami, i 2012.

— International wine and spirits competition (CINVE), Spanien 2014.

— GULDMEDALJE ved International wine and spirits competition (CINVE) i Spanien i 2014 og SØLVMEDALJE i 2020.

— GULDMEDALJE på MUNDUS VINI, Tyskland 2020 og 2021, og SØLVMEDALJE for hvidvine og rødvine i 2017.

— SØLVMEDALJE for perlevin og mousserende vin på VinEspaña-konkurrencen i 2021.

— Flere GULDMEDALJER for økologisk vin og hvid- og rødvine. VinEspaña2021.

— 90,91 point og GULDMEDALJE på Gilbert & Gaillard.

2. VIN

Med den ringe nedbør og de varme temperaturer lige fra begyndelsen af modningen til høsten betyder vores klima, at vores vine er stærkt aromatiske sammenlignet med vinene fra andre vindyrkningsområder på grund af vandstresset, der påvirker planten om foråret og om sommeren. Det betyder, at druerne er meget sunde på høsttidspunktet, og at de har et relativt højt sukkerindhold.

Rødvin

I de røde druer letter disse forhold produktionen af tanniner og anthocyaniner, hvilket forstærker de farver og smagsnuancer, der er typiske for de fremstillede vine.

Hvidvin og rosévin

De unge rosévines friskhed med deres særlige frugtagtige karakter skyldes sorternes karakteristiske træk og frem for alt den omstændighed, at druerne høstes, når de er perfekt modne tidligere end i andre spanske regioner. Det er grunden til, at disse vine er blandt de første til at komme på markedet.

PERLEVIN

Som beskrevet i punkt 1.4 i enhedsdokumentet har området uden besvær tilpasset sig fremstilling af perlevin, hvilket resulterer i friske unge vine med et lavere alkoholindhold. De organoleptiske kendetegn ved de fremragende basisvine, som de fremstilles af, forstærkes yderligere af den CO2, der opnås ved naturlige processer, når gæringsprocessen afbrydes, og dette efterfølges af gæring af restsukkeret.

PERLEVIN TILSAT KULSYRE

Med kendetegn svarende til perlevins kendetegn stammer gassen i disse vine fra den kuldioxid, der tilsættes dem. Disse vine er blevet meget populære med betydelige stigninger i salget som et alternativ til andre vinkategorier.

MOUSSERENDE KVALITETSVIN

Som beskrevet i punkt 1.4 i dette dokument er mousserende vine af anerkendt kvalitet og med meget interessante organoleptiske kendetegn traditionelt blevet fremstillet i dette område. Denne type vin er blevet fremstillet efter håndværksmæssige teknikker i mere end tre årtier og er derfor tæt forbundet med klimaet og de kulturelle karakteristika i det geografiske område, der er omfattet af denne beskyttede geografiske betegnelse.

Det særlige middelhavsklima i Extremadura, der er præget af advektion af havluftmasser fra Atlanterhavet, og dets varme og meget tørre somre, betyder, at cuvéerne er langt mere aromatiske og friske end dem, der fremstilles i andre vinproducerende regioner. Dette giver mousserende vine med en bredere vifte af aromaer, der er fyldige i munden og med en lang eftersmag, som adskiller dem fra andre.

9. Andre vigtige betingelser

Retlig ramme:

National lovgivning

Type supplerende betingelse:

Aftapning i det afgrænsede geografiske område

Beskrivelse af betingelsen:

Disse vine kan aftappes i eller uden for det afgrænsede område.

Punkt 8, litra b) »Yderligere gældende krav«, i varespecifikationen har følgende ordlyd: »Erhvervsdrivende, der agter at aftappe produktet uden for produktionsområdet, skal på forhånd underrette den kompetente myndighed herom.«

Artikel 9.4 i bekendtgørelse fra det regionale ministerium for økonomi og handel af 19. august 2004 om fastsættelse af regler for de dokumenter, der skal ledsage vinavlsprodukter under transport, de registre, der skal føres i sektoren, og de anvendte betegnelser har følgende ordlyd: »De ledsagedokumenter, der skal følge »vinos de la tierra«, som transporteres til andre regioner end den, hvor de er fremstillet, skal sendes til kontrolmyndigheden på en hvilken som helst måde samme dag, som de udstedes.«

Retlige ramme:

National lovgivning

Type yderligere betingelse:

Yderligere bestemmelser om mærkning

Beskrivelse af betingelsen:

De traditionelle benævnelser, der er omhandlet i artikel 120, stk. 1, litra d), i Europa-Parlamentets og Rådets forordning (EF) nr. 1308/2013 af 17. december 2013, og som kan anvendes på vine med den beskyttede geografiske betegnelse, er »Vino de la Tierra«.

Link til produktspecifikationen

https://www.juntaex.es/documents/77055/621148/IGP+Extremadura+%28Vino+de+la+Tierra%29.+Pliego+condiciones.pdf/0fd65d6e-1c66-3a58-e0ef-1c6143efe748?t=1665733026927.

(1) EUT L 347 af 20.12.2013, s. 671.

(2) EFT L 118 af 4.5.2002, s. 1.